《慷慨歌送叶黄门与中赴山西参政》
明代·刘溥

且莫歌，远别离，别离恋恋儿女悲。
又莫歌，长相思，相思悬悬天一涯。
君今参政晋藩去，何乃慷慨增吁戏。
忆昔混沌初，元气未破时。
动变隐其象，用舍凭何施。
自从开辟显朕兆，阴阳进退争雄雌。
有时贾谊去作长沙傅，有时吕尚来作周王师。
一得一失古来有，往往虚占梦刍狗。
青天白日风雨来，泥窍啁啁蟪蛄吼。
欲洗胸中万古愁，岂在区区一杯酒。
酒杯不暖东风寒，锦袍乱扑沙成团。
杨花着地卷春去，立马四顾天漫漫。
君不见伊皋与益稷，回乾转坤在顷刻。
五云高护黄金台，行色匆匆留不得。
断不是鸱鸮逐凤凰，亦不是苍蝇污白璧。
献纳之官合峻升，空使傍人惜颜色。
请君停鞭听我歌，歌声欲尽愁转多。
太行西来碧嵯峨，黄河万里奔洪波。
呼儿缄辞送君去，极目浮云奈尔何。

作者简介：苏州府长洲人，字原博。祖、父皆以医得官。宣德初，以善医授惠州局副使。后调太医院吏目。博通经史，精天文律历之学，亦善画工诗，与晏铎、王淮、汤胤绩、苏平、邹亮、蒋忠等号“景泰十才子”，常被推为盟主。有《草窗集》。